Kelták a Mátra vidékén.

Tankó Károly[[1]](#footnote-1)

A Mátra az Északi-középhegység vulkáni eredetű tagja, amelyet nyugatról a Cserháttól a Zagyva, kelet felől a Bükk-hegységtől pedig a Tarna völgye választja el. Ezen a nagyjából 25x50 km területen található a mai Magyarország két legmagasabb hegycsúcsa (Kékes: 1014 m és Galya-tető 965 m), valamint földrajzi helyzetéből és felszínének tagoltságából adódóan rendkívül változatos, mozaikszerű mikroklíma jellemző rá.

Régóta ismert tény, hogy Északkelet-Magyarország, azon belül pedig a Mátra vidéke különösen gazdag késővaskori régészeti leletekben. Alig van olyan jelenkori település, amelynek közigazgatási területén ne kerületek volna elő kelta leletek, temetkezések.[[2]](#footnote-2)

A számos szórványos adat mellett az első nagyobb temetőfeltárásra 1957-1958 között Mátraszőlős határában, a 21-es számú főút építésekor került sor. A földmunkák során a Királydomb nevű lelőhelyen Patay Pál 63 sírt mentett meg, amelyből egy csontvázas, a többi hamvasztásos temetkezés volt. A magyar régészet régi adóssága került törlesztésre, amikor az előkerült leletek a közelmúltban publikálásra kerültek.[[3]](#footnote-3) Az előkerült sírok leletanyaga kétségtelenül jelentős, bár a részletes tudományos elemzés a mai napig nem készült el, de fontos adatokkal szolgál a térség késővaskorának mélyreható megismeréséhez.

A temető szomszédságában Vaday Andrea 2003-ban késővaskor településrészletet tárt fel. A sírokkal azonos korú épületekből szinte kizárólag kerámiatöredékek kerültek elő. A települési kerámiaanyag a magyar Alföld szkíta jellegű anyagi kultúrájának hagyományait és a nyugat felől érkező kelta népesség fazekas tradícióit együttesen tükrözi.[[4]](#footnote-4) Ez azonban nem példa nélküli, mivel kelet-Magyarországon a Sajó völgyében fekvő Sajópetrin, valamint a Tisza partján feltárt Polgáron a települési kerámiaanyagban a szkíta és a kelta népesség együttéléséből adódó kulturális kettősség már korábban kimutatásra került.[[5]](#footnote-5) A szerencsés leletkörülményeknek köszönhetően a kelta, szkíta együttélés és kulturális keveredés Mátraszőlős esetében a Mátra lábainál, a Zagyva völgyében is igazolható.[[6]](#footnote-6)

Fontos momentum volt a Mátraalja késő vaskori társadalmi viszonyainak rekonstruálásában a Ludason feltárt kelta temetőnek az Eötvös Loránd Tudományegyetem vaskori kutatási programja keretében való feldolgozása és tudományos publikálása.**[[7]](#footnote-7)** A lelőhely nemzetközi jelentőségét nem csupán az előkerült leletanyag, hanem annak modern ásatási módszerekkel, több tudományág bevonásával végzett, teljességre törekvő feldolgozása adja. 82 síros nekropoliszt – Mátraszőlőshöz hasonlóan – túlnyomórészt hamvasztásos temetkezések alkották, a csontvázas sírok száma pedig mindössze öt volt. A hagyományos tipokronológiai és a kombinációstatisztikai (szeriációs) vizsgálatok alapján a birituális temető használata a Kr. e. 4. század végétől a 2. század elejéig tartó időszakra, régészeti kronológiai szerint a La Tène B2a-B2b-C1 fázisokra tehető (Gebhard féle 4-5-6 horizontok).[[8]](#footnote-8) Más tekintetben a temető szerkezetének vizsgálata nagyban hozzájárult a kelta katonai elit társadalmi helyzetére vonatkozó ismereteinkhez. Ludas esetében 6 temetkezési csoportot lehetett megkülönböztetni, ahol a sírmező központi részén a közösség legelőkelőbb tagjai, a pajzzsal, karddal és lándzsával felfegyverzett harcosok találhatók. Ezek körül félkörben elhelyezkedve a tehetősebb női és gyereksírok, a fegyveres klientúra és a szegényes mellékletű temetkezési csoportjai helyezkedtek el. A temető közepén feltárt gazdag harcos fegyverzete mellett a különleges áttört díszű bronz karperece és az arany gyűrű az elhunyt kiemelt társadalmi rangját szimbolizálta.[[9]](#footnote-9)

A fegyverek és ékszerek mellett a ludasi sírokból nagyszámú kerámia került elő. Ezek elsődlegesen a temetkezési rítushoz kapcsolódó étel és italmelléklet elhelyezésre szolgáltak, vagyis vizsgálatukból a kelták temetkezési szokásaira következtethetünk. A sírkerámiát általában a temetkezés egy jól körülhatárolható zónájában helyezték el. A kerámiamellékletek mennyiségi és tipológiai megoszlása alapján megállapítható, hogy a sírokban általános volt a három alaptípusból álló (fazék, csupor és tál) mellékletadás szokása, amely korábban már más temetőkben is megfigyelhető volt.[[10]](#footnote-10) Ugyanakkor Ludason egy jól körülhatárolható sírcsoportnál szembetűnő a nagy számú sírkerámia (5-7 db) jelenléte. Ezekben az együttesekben a három alaptípus (fazék, csupor és tál) mellett más edények (pl. egyfülű bögre, kézzel formált edény, fésűs díszű grafitos szitula) is vannak, tehát megtalálható az un. nagy edénykészlet. Amennyiben azonban az agyagedények számát a többi sírmelléklettel, valamint az étel áldozatra ugyancsak közvetlen bizonyítékot jelentő állatcsontok mennyiségével összehasonlítjuk, olyan képet kapunk, amelyben szabályszerűség nem mutatható ki.[[11]](#footnote-11)

A ludasi sírkerámia 98%-a korongon készült, de néhány esetben kézzel formált hordóforma edényt, vagy kúpos tálat helyeztek a sírba. Az utóbbiak helyi, koravaskori hagyományt követnek, jelezve a nyugatról érkezett kelták (La Tène-kultúra) és a helyi, szkíta kori népesség (Vekerzug-kultúra) keveredését, illetve együttélését.[[12]](#footnote-12) Ugyanakkor ezen a területen tehát még további vizsgálatok szükségesek, amelyre jó lehetőséget szolgáltat és a ludasihoz hasonló eredmények várhatók a Sajópetri mellett 2004-2006 feltárt 90 síros nekropolisz folyamatban lévő feldolgozásától.[[13]](#footnote-13)

2016-ban egy ipari beruházáshoz kapcsolódó megelőző feltáráson leletekben gazdagság késővaskori temetkezések kerültek napvilágra Gyöngyös határában. A lelőhely az egri Dobó István Múzeum és az ELTE Régészettudományi Intézetének együttműködésében került feltárásra. A 154 temetkezésből előkerült több mint 2000 lelet a Kr. e. 3-2. században a Mátra előterében megtelepedett keltákhoz köthető. A rítus tekintetében 125 hamvasztásos, 19 csontvázas és 2 pedig szimbolikus temetkezés volt. Utóbbiak hamvakat nem csak a gödör közepén egy kupacban elhelyezett vas fegyvereket tartalmaztak. A csontvázas rítusú sírok esetében általános volt a halott háton, nyújtott helyzetben való elhelyezése. A hamvasztásos emberi maradványok elhelyezésében ugyanakkor többféle rítust lehetett megkülönböztetni. Az égett csontok leggyakrabban a sírgödör alján egy kupacban, néhány esetben pedig urnában voltak. Elvétve az is előfordult, hogy a kalcinált csontok a sír betöltésében elszórva kerültek elő. A sírokból elénk táruló kép erősen militáns népességre utal, mivel sírmellékletek között – Mátraszőlőshöz és Ludashoz hasonlóan – nagy számban fordultak elő fegyverek: kardok, pajzsok és lándzsák. A fegyveres férfisírok mellett gazdagon ékszerezett női temetkezések is napvilágra kerültek, bennük a kelta nők jellegzetes viseleti elemeivel: fibulákkal, kar- és bokaperecekkel, valamint különböző láncokkal.[[14]](#footnote-14)

A fentieket összefoglalva kijelenthetjük, hogy amennyiben az 1950-es években, az akkori lehetőségekhez mérten kellő alapossággal feltárt mátraszőlősi temető, az ásatást követően rövidesen publikálásra került volna, akkor jelentős tudományos előrelépést hozhatott volna a Mátra-vidék vaskorának jobb megismerésében. Az ezredfordulót követően napvilágra került mátraszőlősi teleprészlet alapján ma már tudjuk, hogy az Észak-Alföld késő vaskori településeihez hasonlóan, a Mátra nyugati lábainál is jelentős szkíta és kelta népesség együttélésével, valamint kulturális keveredésével számolhatunk. Ludason modern ásatási módszerekkel, teljességre törekvően feltár, részletesen dokumentált és interdiszciplináris eljárásokkal vizsgált nekropolisz átfogó képet nyújtott egy adott kelta közösség temetkezési szokásiról, viseletéről és ennek köszönhetően ma már többet tudunk a késő vaskori társadalmi viszonyokról is. Ezen túlmenően, a 2016-ban feltárt gyöngyösi temető már most több tekintetben előrelépést jelent a korábbi tudományos eredményekhez képest. Egyrészt északkelet-magyarországi viszonylatban minden korábbinál nagyobb sírszám és leletmennyiség került elő, másrészt a kutatási módszerek fejlődésnek köszönhetően olyan eljárások használat vált lehetővé, mint például a magnetométeres felmérés, a drón eszközök valamint a 3D foto-geometriai dokumentáció alkalmazása. Az ilyen módon rendelkezésre álló információk mennyisége és minősége jelentős tudományos eredményeket, vagyis a Mátra vidék kelta korának mélyrehatóbb megismerésének lehetőségét vetíti elő.

Ajánlott irodalom:

Szabó, Miklós: Kelták Magyarországon. In: Szabó, Miklós – Borhy, László: Magyarország története az ókorban: Kelták és rómaiak. Bibliotheca Archaeologica 4. Budapest 2015.

Szabó, Miklós (dir.) - Tankó, Károly (ass.) - Czajlik, Zoltán (ass.): La nécropole celtique à Ludas-Varjú-dűlő. Budapest 2012.

Tankó, Károly - Tóth, Zoltán - Rupnik, László - Czajlik, Zoltán - Puszta, Sándor: Short report on the archaeological research of the Late Iron Age cemetery at Gyöngyös. Dissertationes Archaeologicae ex Instituto Archaeologico Universitatis de Rolando Eötvös Nominatae Ser. 3, No. 4 (2016) 307-324.

Képaláírások:

1. kép: Mátraalja (fotó: Farkas Gábor)

2. kép: Temetőfeltárás Ludason (Fotó: Farkas Gábor)

3: kép: Sírkerámiák Ludas 1051. temetkezésben (Fotó: Farkas Gábor)

4. kép: Gazdagon ékszerezett női temetkezés Gyöngyös 191. temetkezésben (fotó: Tankó Károly)

5. kép: Bronz hólyagos bokaperec Gyöngyös 43. temetkezésből (fotó: Pál Szidónia)

6. kép: Vas fegyverek Gyöngyös 186. temetkezésben (fotó: Tankó Károly)

7. kép: Hajlított vas kard a restaurálást követően a Gyöngyös 59. sírból (fotó: Horváth Nándor)

8. kép: Gyöngyös 73. harcos sír 3D fotogeometriai rekonstrukciója (készítette: Rupnik László)

1. MTA-ELTE Interdiszciplináris Régészettudományi Kutatócsoport [↑](#footnote-ref-1)
2. Hunyadi, Ilona: Kelták a Kárpát-medencében. Leletanyag. Régészeti Füzetek 2 (1957) 161-175; Patay, Pál: Újabb kőkori és kelta leletek Nógrádkövesden és a Nógrádi dombvidéken. ArchÉrt 83 (1956) 186-191; Hellebrandt, Magdolna: Celtic Finds from Northern Hungary. In: Kovács, Tibor – F. Petres, Éva – Szabó, Miklós (eds.): Corpus of Celtic Finds in Hungary 3. Budapest 1999, 147-182; Almássy, Katalin: Vázlat a nógrádi dombvidék kelta településtörténetéhez. In: Guba, Szilvia – Tankó, Károly (eds.): „Régről kell kezdenünk…” Studia Archaeologica in honorem Pauli Patay. Régészeti tanulmányok Nógrád megyéből Patay Pál tiszteletére. Szécsény 2010, 195-203. NyJAMÉ 54 (2012) 71-215. [↑](#footnote-ref-2)
3. Patay, Pál: Celtic finds in the mountainous region of Northern Hungary. ActaArchHung 24 (1972) 353-358. Almássy, Katalin: A Mátraszőlős-királydombi kelta temető I. [↑](#footnote-ref-3)
4. Tankó, Károly – Vaday, Andrea: Késő bronzkori és késő vaskori telepleletek Mátraszőlős-Királydombról. In: Guba, Szilvia – Tankó, Károly (eds.): „Régről kell kezdenünk…” Studia Archaeologica in honorem Pauli Patay. Régészeti tanulmányok Nógrád megyéből Patay Pál tiszteletére. Szécsény 2010, 137-157. [↑](#footnote-ref-4)
5. Szabó, Miklós – Tankó, Károly – Szabó, Dániel Le mobilier céramique. In: Szabó, M., (ed.), L’habitat de l’epoque de La Tène à Sajópetri – Hosszú-dűlő. Budapest 2007, 229-252; Szabó, Miklós - Czajlik, Zoltán - Tankó, Károly - Timár, Lőrinc: Polgár 1: l’habitat du second Age du Fer (IIIe siecle av. J-Chr). ActaArchHung 59 (2008) 183-223. [↑](#footnote-ref-5)
6. Tankó, Károly: La Téne ceramic technology and tipology of settlement assemblages in Northeast Hungary. In: Berecki Sándor (ed.) Iron Age Communities in the Carpathian Basin: Proceedings of the International Colloquium from Târgu Mureş. Cluj-Napoca 2010. 321-332. [↑](#footnote-ref-6)
7. Szabó, Miklós (dir.) – Tankó, Károly (ass.) – Czajlik, Zoltán (ass.): La nécropole celtique à Ludas-Varjú-dűlő. Budapest 2012. [↑](#footnote-ref-7)
8. Szabó, Miklós – Tankó, Károly: La nécropole celtique à Ludas-Varjú-dűlő. In: Szabó, Miklós - (dir.) Tankó, Károly (ass.)/ Czajlik, Zoltán (ass.): La nécropole celtique à Ludas-Varjú-dűlő. Budapest 2012, 141-149. [↑](#footnote-ref-8)
9. Szabó-Tankó 2012, 147-149; Szabó, Miklós: Kelták Magyarországon. In: Szabó, Miklós – Borhy, László: Magyarország története az ókorban: Kelták és rómaiak. Bibliotheca Archaeologica 4. Budapest 2015, 42-43 [↑](#footnote-ref-9)
10. Bujna, Jozef: Die latènezeitliche Gräberfeld bei Dubník. II. Analyse und Auswertung. SlovArch 39 (1991) 221-255. [↑](#footnote-ref-10)
11. Szabó-Tankó 2012, 138-140. [↑](#footnote-ref-11)
12. A szerző kutatómunkáját és a jelen cikkben való közreműködését az MTA-ELTE interdiszciplináris Régészettudományi Kutatócsoport és az MTA Bolyai János Tudományos Ösztöndíja támogatta. [↑](#footnote-ref-12)
13. Szabó, Miklós: La Tène-kori temető Sajópetri határában. La Tène period cemetery at Sajópetri. Régészeti Kutatások Magyarországon – Archaeological Investigation in Hungary 2005 (2006) 61-71. [↑](#footnote-ref-13)
14. Tankó, Károly - Tóth, Zoltán - Rupnik, László - Czajlik, Zoltán - Puszta, Sándor: Short report on the archaeological research of the Late Iron Age cemetery at Gyöngyös. Dissertationes Archaeologicae ex Instituto Archaeologico Universitatis de Rolando Eötvös Nominatae Ser. 3, No. 4 (2016) 307-324. [↑](#footnote-ref-14)